" Vieläkö varhaiskasvatuksessa ja esiopetuksessa täytyy 'tunkea' digiä joka paikkaan" : Esi- ja alkuopetuksen opettajien näkemyksiä digitaalisten taitojen opettamisesta
Tässä tutkielmassa tarkastellaan digitalisaation tuomia vaikutuksia esi- ja alkuopetukseen. Tutkimuksen tehtävä on selvittää, miten merkityksellisenä digitaalisten taitojen opettaminen koetaan sekä minkälaisia digitaalisia taitoja tulisi opettaa jo esikoulussa, jotta lapsen siirtymä esiopetuksesta kouluun olisi sujuvaa. Tutkimuksessa tarkastellaan asiaa esiopetuksen ja luokanopettajien näkökulmista. Lisäksi tuodaan esiin minkälaisia mahdollisuuksia ja haasteita digitalisaatio on tuonut esi- ja alkuopetuksen arkeen. Tutkimuksen aineisto on kerätty kyselyllä, joka on julkaistu esi- ja alkuopetuksen opettajien avoimissa Facebook ryhmissä. Tulokset on muodostuneet opettajien kokemuksista. Aineisto on kerätty sähköisesti käyttäen e-lomaketta. Tuloksien analysointiin on käytetty sisällönanalyysiä. Kyselyyn vastasi 5 esiopetuksen opettajaa ja 5 ensimmäisen luokanopettajaa. Tuloksien mukaan opettajat suhtautuvat digitaalisten taitojen opettamiseen hyvin vaihtelevasti. Toisaalta näiden taitojen opettamista pidetään tärkeinä, mutta toisaalta digitaalisuuden tuominen esi- ja alkuopetukseen koetaan liian aikaisena ja turhana. Digitaalisuuden nähdään monipuolistavan opetusta ja sen koetaan motivoivan lapsia oppimiseen. Suurimpina haasteina koettiin opettajan omat digitaaliset taidot, jotka nähtiin puutteellisina. Lisäksi digitaalisuuden koettiin vaikuttavan negatiivisesti lasten keskittymiseen sekä kykyyn työskennellä pitkäjänteisesti.
alkuopetus, esiopetus, opetus, digitalisaatio, esikoulu, varhaiskasvatus, opettajat, esikouluikäiset, digitaaliset taidot
Networked Digital Library of Theses and Dissertations